Neuvoston päätöslauselma, annettu 18 päivänä marraskuuta 1999, mielenterveyden edistämisestä



Virallinen lehti nro C 086 , 24/03/2000 s. 0001 - 0002



Neuvoston päätöslauselma, annettu 18 päivänä marraskuuta 1999, mielenterveyden edistämisestä (2000/C 86/01) EUROOPAN UNIONIN NEUVOSTO 1. PALAUTTAA MIELIIN yhteisön toimintapuitteista kansanterveyden alalla 2 päivänä kesäkuuta 1994 annetun neuvoston päätöslauselman(1), jossa todettiin, että mielisairaudet edustavat huomattavaa osaa sairastavuudesta ja terveydenhuollon kokonaismenoista ja että niitä on tarkasteltava välittömästi sen määrittämiseksi, millaisiin ja miten laajoihin toimiin yhteisön on ryhdyttävä jäsenvaltioiden pyrkimysten tukemiseksi tällä alalla, 2. PALAUTTAA MIELIIN kansanterveyspolitiikan kehittämisestä Euroopan yhteisössä 16 päivänä huhtikuuta 1998 annetun komission tiedonannon, jossa mielenterveys määriteltiin asiaksi, joka on otettava huomioon yhteisön tulevassa kansanterveyden alan toiminnassa, 3. PALAUTTAA MIELIIN yhteisön tulevista kansanterveyden alan toimintapuitteista 26 päivänä marraskuuta 1998 tehdyt neuvoston päätelmät(2), joissa todettiin, että Euroopan unionin kansalaisten terveyden kannalta suurin hyöty saavutetaan todennäköisesti keskittämällä yhteisön toiminta muun muassa yleisiin elinoloihin ja elämäntapoihin liittyvän kuolleisuuden ja sairastavuuden vähentämiseen, ottaen huomioon sekä fyysiset että mielenterveydelliset näkökohdat, 4. PANEE MERKILLE naisten terveystilanteesta Euroopan yhteisössä annetun komission kertomuksen johdosta 9 päivänä maaliskuuta 1999 annetun Euroopan parlamentin päätöslauselman, jossa komissiota kehotettiin lisäämään nykyisellään vähäistä mielenterveyttä ja mielisairauksia unionissa koskevia tietoja ja levittämään tietoa masennuksen oireisiin sopivista hoitokeinoista, 5. PANEE MERKILLE Maailman terveysjärjestön ja Euroopan komission Brysselissä 22-24 päivänä huhtikuuta 1999 järjestämän yhteisen kokouksen aiheesta "Mielenterveyden edistämisen ja mielenterveyden hoidon tasapainottaminen" sekä sen päätelmät, joiden otsikkona on "Ei terveyttä ilman mielenterveyttä", 6. PANEE TYYTYVÄISENÄ MERKILLE Tampereella 11-13 päivänä lokakuuta 1999 järjestetyn mielenterveyden ja sosiaalisen integroitumisen edistämistä käsittelevän eurooppalaisen konferenssin, jossa korostettiin mielenterveyden tarkeyttä sekä tarvetta toteuttaa toimia osana yhteisön kansanterveysstrategiaa, 7. TOTEAA, että mielenterveys on erottamaton osa terveyttä, 8. KATSOO, että mielenterveys vaikuttaa merkittävästi elämisen laatuun, sosiaaliseen integroitumiseen sekä täysimääräiseen sosiaaliseen ja taloudelliseen osallistumiseen, 9. KOROSTAA, että mielenterveydelliset ongelmat ja sairaudet ovat yleisiä, aiheuttavat kärsimystä ja työkyvyttömyyttä, lisäävät kuolleisuutta ja vaikuttavat vahingollisesti kansantalouksiin, 10. KOROSTAA, että mielenterveyden ongelmat liittyvät usein muun muassa työttömyyteen, sosiaaliseen syrjäytymiseen, kodittomuuteen sekä huumausaineiden ja alkoholin väärinkäyttöön, 11. TOTEAA, että mielenterveyden edistämiseksi sekä mielenterveyden ongelmien ja mielisairauksien ehkäisemiseksi on olemassa tehokkaita menetelmiä, 12. KATSOO, että mielenterveyden arvostusta ja näkyvyyttä olisi vahvistettava ja että mielenterveyttä olisi edistettävä erityisesti lasten, nuorten ja vanhusten parissa sekä työpaikoilla, 13. KATSOO, että mielenterveysasioissa on tärkeää tehdä yhteensovitettua yhteistyötä Maailman terveysjärjestön ja muiden kansainvälisten järjestöjen kanssa, 14. TOTEAA, että mielenterveyden edistämistä olisi käsiteltävä entistä tiiviimmässä yhteistyössä hakijamaiden kanssa, 15. KEHOTTAA jäsenvaltioita - kiinnittämään asianmukaista huomiota mielenterveyteen ja edistämään sitä paremmin eri politiikoissaan, - keräämään mielenterveyttä koskevia korkealaatuisia tietoja ja toimittamaan niitä oma-aloitteisesti muille jäsenvaltioille ja komissiolle, - kehittämään ja toteuttamaan toimia mielenterveyden edistämiseksi ja mielisairauksien ehkäisemiseksi sekä edistämään hyvien toimintatapojen vaihtoa ja yhteisiä hankkeita muiden jäsenvaltioiden kanssa, - rohkaisemaan ja tukemaan mielenterveyden ja sen edistämisen tutkimista käyttäen hyväksi myös Euroopan parlamentin ja neuvoston päätöksellä N:o 182/1999/EY(3) hyväksytyn Euroopan yhteisön tutkimusta, teknologista kehittämistä ja esittelyä tarkoittavia toimia koskevan viidennen puiteohjelman (1998-2002) tarjoamia mahdollisuuksia, 16. KEHOTTAA komissiota - harkitsemaan mielenterveyteen liittyvien toimien, esimerkiksi tietojen ja hyvien toimintatapojen vaihdon ja verkottumisen sisällyttämistä kansanterveyden alan tulevaan toimintaohjelmaan, - kehittämään ja toteuttamaan osana yhteisön terveysvalvontajärjestelmää mielenterveyttä koskevan osion sekä laatimaan mielenterveyttä koskevan kertomuksen, - selvittämään, miten yhteisön mielenterveysalan toimet vaikuttavat esimerkiksi koulutukseen, nuorisopolitiikkaan, sosiaaliasioihin ja työllisyyteen, - harkitsemaan jäsenvaltioita kuultuaan tarvetta valmistella ehdotus neuvoston suositukseksi mielenterveyden edistämisestä. (1) EYVL C 165, 17.6.1994, s. 1. (2) EYVL C 390, 15.12.1998, s. 1. (3) EYVL L 26, 1.2.1999, s. 1.